Klokken 10.42 var spærringen af vejen ophævet, men mandskab fra både forsvaret og politiet arbejdede stadig på kørebanen, oplyste Fyns Politi i et tweet.

På Vollsmose Allé i rundkørslen ud for Bøgeparken var der således trafikregulering i en til to timer, og det kunne medføre kø. Kort før klokken syv blev Vollsmose Allé midlertidigt spærret for gennemkørsel i nordlig retning, dvs. fra Åsumvej til Kertemindevej. Lidt før klokken ni ophørte spærringen i nordgående retning - til gengæld blev Vollsmose Allé blevet spærret for gennemkørsel i sydgående retning, fra Kertemindevej mod Åsumvej, frem til Birkeparken. Det var muligt at komme ind og ud fra Bøgeparken.

Vollsmose: Den 29. januar og 20. februar blev der affyret skud i Vollsmose omkring Bøgeparken. Onsdag morgen gik Fyns Politi i samarbejde med forsvarets Advanced Search Capacity i gang med at lede efter spor fra de to skudepisoder.

- Det er en yderst alvorlig sag at skyde i det offentlige rum, og derfor er det helt afgørende, at vi får afdækket alle spor i sagen, så vores efterforskning kommer til at stå så stærk som overhovedet muligt, siger vicepolitiinspektør Anders Sims-Nielsen.

- Vi har tidligere afsøgt området med hunde, men Forsvarets Advanced Search Capacity har meget fintfølende udstyr, der kan finde selv meget små metalfragmenter - for eksempel fra et projektil, som end ikke de bedste hundesnuder kan opspore, siger Anders Sims-Nielsen.

Fyens.dk’s fotograf på stedet fortalte onsdag morgen, at der lidt før klokken ni ikke var mange betjente at se i området. Til gengæld var omkring 30 mand fra forsvaret fortsat i gang med at undersøge området med metaldetektorer, og en del af krattet på den østlige side af Vollsmose Allé var ved at blive fræset væk, øjensynligt for at give bedre plads til eftersøgningen.

Desuden havde mandskabet fældet et træ, som havde et hul i sig, der var blevet afmærket af politiet.

Forsvaret oplyste selv i et tweet, at 25 mand var sat på opgaven med at undersøge området med metalsøgere og jordbundsradar.

Fem personer er blevet varetægtsfængslet efter skudepisoden den 20. februar, da en mand og hans fireårige søn blev beskudt på Bøgetorvet. De fem er sigtet for forsøg på at dræbe manden og hans søn.

Fyns Politi oplyste klokken 17.10, at sporsøgningen på Vollsmose Allé er afsluttet. Forsvarets metaldetektorer har fundet flere effekter, som politiets efterforskere skal undersøge. Politiet har ikke yderligere kommentarer til sagen.